b'\n_START_ARTICLE_\nAle\xc5\xa1 Kunaver\n_START_SECTION_\n\xc5\xbdivljenje\n_START_PARAGRAPH_\nAle\xc5\xa1 Kunaver se je rodil v Ljubljani, materi Henrijeti in o\xc4\x8detu Pavlu Kunaverju, starosti slovenskih alpinistov, jamarjev, tabornikov in astronomov. Po kon\xc4\x8dani gimnaziji se je vpisal na Strojno fakulteto v Ljubljani in \xc5\xbee kot \xc5\xa1tudent konstruiral alpinisti\xc4\x8dno opremo in opremo za gorsko re\xc5\xa1evalno slu\xc5\xbebo, saj se je z alpinizmom za\xc4\x8del ukvarjati \xc5\xbee ko mu je bilo 14 let._NEWLINE_Z \xc5\xbeeno Du\xc5\xa1ico, rojeno Zlobec, si je ustvaril dru\xc5\xbeino, v kateri so se rodili otroci: Vlasta, Brigita in Primo\xc5\xbe. Lastnoro\xc4\x8dno je zgradil monta\xc5\xbeno hi\xc5\xa1o za dru\xc5\xbeino, za dru\xc5\xbeinske po\xc4\x8ditnice pa je konstruiral in tudi izdelal plasti\xc4\x8den \xc4\x8doln in mu dal ime \xc2\xbbKuna\xc2\xab. Konstrukcija tega \xc4\x8dolna je bila tako dobra, da je Jure \xc5\xa0terk v eni od \xc2\xbbKun\xc2\xab\xc2\xa0preplul Atlantik._NEWLINE_Ale\xc5\xa1eva edina slu\xc5\xbeba je bila v Avtomonta\xc5\xbei, tovarni avtobusnih karoserij, kjer je najprej delal kot konstruktor, a je kmalu postal komercialni direktor te tovarne. Slu\xc5\xbebeno je prepotoval Evropo in velik del Afrike, saj so bili njihovi avtobusi uveljavljeni v \xc5\xa1tevilnih dr\xc5\xbeavah. V Avtomonta\xc5\xbeo je Kunaver \xc5\xbeelel vpeljati tudi proizvodnjo letal, za kar je narisal nekaj novih tipov, a te na\xc4\x8drte, kot tudi mnogo drugih, je prekinila helikopterska nesre\xc4\x8da v gozdu nad Blejsko Dobravo 2. novembra 1984.\n_START_SECTION_\nAlpinisti\xc4\x8dna \xc5\xa1ola za nepalske alpiniste\n_START_PARAGRAPH_\nDo konca leta 1979 pa bila, po pogodbi z jugoslovansko vlado, ki je bila financer alpinisti\xc4\x8dne \xc5\xa1ole v Nepalu, kon\xc4\x8dana gradnja \xc5\xa1olskega poslopja. V te\xc5\xbeki dilemi ali vodstvo odprave na Everest ali gradnja alpinisti\xc4\x8dne \xc5\xa1ole, je Kunaver svoje alpinisti\xc4\x8dne cilje podredil \xc5\xbeelji pomagati nepalskim doma\xc4\x8dinom. Z alpinisti\xc4\x8dnim znanjem je  \xc5\xbeelel prepre\xc4\x8diti nesre\xc4\x8de doma\xc4\x8dinov v himalajskih stenah. \xc5\xbdelel je tudi, da bi doma\xc4\x8dini iz neukih nosa\xc4\x8dev postali gorski vodniki. \xc2\xbbEverest je cilj, \xc5\xa1ola pa je poslanstvo\xc2\xab\xc2\xa0je dejal ob odlo\xc4\x8ditvi za \xc5\xa1olo._NEWLINE_\xc5\xa0ola v Manangu v vasi pod Anapurnami je nastajala v \xc4\x8dasu, ko je Himalaja obra\xc4\x8dala nov list svoje zgodovine. Osvojeni so bili vrhovi \xc5\xbee vseh osemtiso\xc4\x8dakov in ostali  markantni vrhovi, na vrsti so bile stene. Doma\xc4\x8dini ki so v \xc4\x8dasu osvajanja himalajskih vrhov bili vodilni \xc4\x8dlani tujih odprav v himalajske gore, so ob vstopu v stene  teh istih gora postali alpinisti\xc4\x8dnim odpravam le nosa\xc4\x8di - \xc5\xa1erpe. Brez alpinisti\xc4\x8dnega znanja se premnogi niso vrnili. Iz\xc5\xa1olani alpinisti in gorski vodniki so s pomo\xc4\x8djo nove \xc5\xa1ole, kjer so bili in\xc5\xa1truktorji slovenski alpinisti in zdravniki, za\xc4\x8deli varno vstopati v himalajske stene in za\xc4\x8deli tudi varno vodili trekinga\xc5\xa1e po himalajskih poteh._NEWLINE_Alpinisti\xc4\x8dna \xc5\xa1ola, ki jo je pod okriljem Planinske zveze Slovenije, ob finan\xc4\x8dni pomo\xc4\x8di jugoslovanske vlade in s pomo\xc4\x8djo sodelavcev Kunaver ustanovil v Manangu,  deluje \xc5\xa1e danes. Po 35 letih jo je leta 2013 uradno prevzela v svoje roke Nepalska planinska organizacija.'